b'\n_START_ARTICLE_\nOscar Wilde\n_START_SECTION_\n\xc5\xbdivljenje\n_START_PARAGRAPH_\nOtro\xc5\xa1ka leta je pre\xc5\xbeivel v rodnem Dublinu na Irskem. Mati je bila pesnica, o\xc4\x8de pa zdravnik, Wilde je hodil v dobre \xc5\xa1ole in je bil materialno preskrbljen. \xc5\xbde v mladosti je bil zelo razgledan in se je zelo zanimal za umetnost. \xc5\xa0tudiral je sprva na dublinski univerzi Trinity, nato pa \xc5\xa1e na Univerzi v Oxfordu. Na Magdalen kolid\xc5\xbeu sta bila njegova profesorja Walter Pater in John Ruskin. Poleg tega je bil tudi umetnostni in literarni kritik in prou\xc4\x8devalec ter je pisal za razli\xc4\x8dne angle\xc5\xa1ke mese\xc4\x8dnike._NEWLINE_Leta 1884 se je poro\xc4\x8dil s Constance Lloyd, s katero je imel dva sinova._NEWLINE_Oscar Wilde ni ostal zaverovan enemu \xc5\xbeanru, temve\xc4\x8d je bil pisatelj \xc5\xa1irokega razpona. Ni ostal samo pri mladostnem pesnikovanju, ampak je znal pisati tudi dobro pripovedno prozo. Med zvrstmi je obvladal pravljico, novelo in roman, komedijo in tragedijo in nenazadnje tudi elegantno oblikovan esej._NEWLINE_Wilde si je tudi utrl pot med najvi\xc5\xa1je sloje dru\xc5\xbebe. Povsod je bil zelo cenjen in za\xc5\xbeelen gost, tako kot so cenjene njegove knjige tudi \xc5\xa1e danes. Njegova javna dru\xc5\xbeenja z debatami so bila vedno polna cini\xc4\x8dne in inteligentne duhovitosti, prvovrstni in mno\xc5\xbei\xc4\x8dno obiskovani dogodki za javnost, tudi v ZDA. Nedvomno je, skupaj z rojakom Bernardom Shawom, eden od najbolj\xc5\xa1ih in najbolj plodnih aforistov vseh \xc4\x8dasov. Zaradi istospolne zveze z Alfredom Douglasom (opisano v romanu Slika Doriana Graya), so ga sodno preganjali in obsodili ter ga za dve leti poslali na prisilno delo v zloglasno kaznilnico. To se je zgodilo dve leti pred smrtjo, nakar so ga \xc5\xa1e izgnali v Francijo. Leta 1900 je zbolel za meningitisom in 30. novembra v Parizu umrl, pozabljen in osamljen. Pokopan je na najve\xc4\x8djem pari\xc5\xa1kem pokopali\xc5\xa1\xc4\x8du Pere Lachaise, njegov grob pa je med najbolj obiskanimi._NEWLINE_Eden od njegovih \xc5\xa1tevilnih aforizmov:_NEWLINE_\xc2\xbbNesre\xc4\x8da mo\xc5\xa1kih je, da nikoli ne postanejo \xc4\x8disto tak\xc5\xa1ni, kot so bili njihovi o\xc4\x8detje. Tragedija \xc5\xbeensk pa je, da vedno postanejo tak\xc5\xa1ne, kot so njihove matere.\xc2\xab'